recursal/SuperWikiNEXT-32B huggingface dataset:
Munib Younan (2015)
**Munib Younan** (arab. منيب يونان‎; s. 18. syyskuuta 1950 Jerusalem, Israel) toimi vuodesta 1998 vuoteen 2018 Jordanian ja Pyhän maan evankelisluterilaisen kirkon piispana Palestiinassa ja Jordaniassa. Hänen seuraajanaan toimii Sani Ibrahim Azar. Hänen puolisonsa on vuodesta 1980 alkaen ollut Suad Yacoub Haifasta (alun perin vuonna 1948 tyhjennetystä Kfar Bir'imin kylästä). Perheessä on kolme lasta. Munib Younan on suorittanut teologian maisterin tutkinnon Helsingin yliopistossa. Younan on Jerusalemin kansainvälisen kristillisen komitean (engl.  *International Christian Committee*) neuvoston puheenjohtaja. Hänet valittiin 24. heinäkuuta 2010  Luterilaisen maailmanliiton puheenjohtajaksi seitsemän vuoden kaudelle, joka päättyi toukokuussa 2017. Vuodesta 2004 Younan on ollut Lähi-idän evankelisten kirkkojen yhteisön (engl.  *Fellowship of the Middle East Evangelical Churches*) puheenjohtaja. Vuonna 2001 hän sai  Suomen kristillisen rauhanliikkeen rauhanpalkinnon ja vuonna 2005 Beetlehemin tähti-palkinnon Palestiinan presidentiltä Mahmoud Abbasilta.

Julkaisut
---------

* Younan, Munib: *Sovinnon toivossa: Lähi-idässä ja maailmalla*. Helsinki: Suomen Lähetysseura, 2004. ISBN 951-624-313-4. .

Lähteet
-------

* The Rt. Rev. Dr. Munib Younan, Bishop *elcjhl.org*.  Arkistoitu 9.2.2012.

### Viitteet

1. ↑  Munib Younan, Palestinian Lutheran bishop, passes torch to Sani Ibrahim Azar *The Christian Century*. Viitattu 18.4.2021. (englanniksi)
2. ↑  Palestinian Bishop Elected President of the Lutheran World Federation  24.7.2010. Luterilainen maailmanliitto.  Arkistoitu 20.9.2012. Viitattu 25.7.2010. (englanniksi)
3. ↑  Bethlehem / Geneva | 11/1/2018: "I will continue to be a servant of the Gospel" *The Lutheran World Federation*.  11.1.2018. Viitattu 18.4.2021. (englanniksi)
4. ↑  Piispa Munib Younanin CV Luterilainen maailmanliitto.  Arkistoitu 12.10.2007. Viitattu 22.7.2009. (englanniksi)

Aiheesta muualla
----------------

* Sovinnon edellytykset Lähi-idässä [vanhentunut linkki]
* Sovinto Lähi-Idässä Punaisen Ristin kansainväliselle komitealle ja YK:lle piispa Younanin puhe Porissa 15.7.2009)[vanhentunut linkki]
* "Pyhä Maa" - Kristillisiä näkökulmia Israelin-Palestiinan konfliktiin (ml. piispa Younanin tiedotteita ja lausuntoja).

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Israel
* Yhdysvallat

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Munib Younan
**Panagía (Neitsyt Maria) Kerán kirkko** (kreik. Ναός της Παναγίας της Κεράς, *Naós tis Panagías tis Kerás*) on bysanttilaisaikainen ortodoksinen kirkko Chromonastírin kylän lähellä Kreetan saarella Kreikassa. Se on omistettu Neitsyt Marialle.

Kirkon seinämaalauksia.
Kirkko sijaitsee noin kilometrin Chromonastírin kylästä etelään. Se on rakennettu 1000-luvulla Kreetan toisella bysanttilaisella kaudella.

Kirkko on yksilaivainen ja varustettu kupolilla. Sisältä kirkko on koristeltu seinämaalauksilla, jotka ovat 1000- ja 1400-luvuilta. Jälkimmäiseen vaiheeseen kuuluvat muun muassa Neitsyt Marian temppeliintuominen sekä kupolin Pantokrator-maalaus. Kirkon eteläpuolella on Pyhälle Annalle omistettu kappeli. Chromonastírissa sijaitsee myös bysanttilainen Pyhän Eutykhioksen kirkko.

Lähteet
-------

1. 1 2  Ιερός Ναός Παναγίας Κεράς (Χρωμοναστήρι) *Orthodox Crete*. Viitattu 1.9.2021.
2. 1 2 3  Ναός Παναγίας Κεράς στο Χρωμοναστήρι *Cretan Beaches*. Viitattu 1.9.2021.
3. ↑  Ναός Αγίου Ευτυχίου στο Χρωμοναστήρι *Cretan Beaches*. Viitattu 1.9.2021.

Aiheesta muualla
----------------

* Kuvia tai muita tiedostoja aiheesta **Panagía Kerán kirkko** Wikimedia Commonsissa
***Munchkin*** on Steve Jackson Gamesin vuonna 2001 julkaisema korttipeli, jonka on käsikirjoittanut Steve Jackson ja kuvittanut John Kovalic. Peli parodisoi roolipelejä.

Peli menestyi hyvin, ja on saanut lukuisia jatko-osia. Se on Steve Jackson Games -yhtiön ylivoimaisesti parhaiten myynyt peli, ohittaen jopa Car Warsin, Illuminatin ja Zombie Dicen kaltaiset hitit.

Pelaaminen
----------

Pelaajien tavoitteena on nousta tasolle 10. Jokainen pelaaja aloittaa "tason 1 ihmisenä, jolla ei ole luokkaa", ja seuraavalle tasolle pääsee tappamalla hirviöitä tai toisilla tavoilla. Tällaisia toisia tapoja ovat esimerkiksi kullan myyminen ja "nouse taso ylös päin" -kortin pelaaminen. Yksi peli kestää normaalisti noin kolme varttia.

Pelaajan vuoro alkaa avaamalla oven. Jos huoneessa on hirviö, pelaajan on taisteltava sitä vastaan. Jos pelaaja on hirviötä korkeammalla tasolla, pelaaja voittaa taistelun ja ottaa hirviön tavarat.

Jos pelaaja ei löydä huoneesta hirviötä, tämä voi joko ryöstää huoneen tai "etsiä ongelmia", jolloin tämä voi taistella hirviötä vastaan.

Vastaanotto
-----------

Pelin arvostelijoiden mukaan peliä ei pitäisi ottaa vakavasti; pelin säännöissä lukee muun muassa, että "päättäkää, kuka menee ensin heittämällä noppaa ja riitelemällä tuloksista" ja "mahdolliset sääntöjä koskevat kiistat tulisi ratkaista äänekkäillä argumenteilla".

### Populaarikulttuurissa

Peliin viitattiin vuoden 2008 elokuvassa *The Gamers: Dorkness Rising* sekä *The Guild* -sarjan viidennen tuotantokauden ensimmäisessä jaksossa.

Aiheesta muualla
----------------

* Pelin virallinen verkkosivusto
* Pelin säännöt PDF-muodossa
**Keuhkoveritulppa** eli **keuhkoembolia** (*embolia arteriae pulmonalis*) tarkoittaa veren mukana tulleen verihyytymän (embolian) aiheuttamaa keuhkovaltimon tai sen haaran tukkeutumista. Keuhkoveritulppa on aina hengenvaarallinen ja vaatii välitöntä sairaalahoitoa.

Tavallisesti hyytymä on saanut alkunsa alaruumiin laskimoista, mutta se saattaa harvoin olla lähtöisin myös muista laskimoista tai sydämestä. Veritulpan tukkiessa koko valtimon seuraa välittömästi kuolema. Pienemmästä keuhkovaltimon haaran tukkeumasta aiheutuu *keuhkoinfarkti*, joka oireilee hengenahdistuksena, äkillisenä rintakipuna ja (verisenä) yskänä.

Keuhkoveritulpan riski kasvaa iän myötä. Kaksi kolmesta keuhkoveritulpasta todetaan yli 65-vuotiailla ja vain yksi kymmenestä alle 25-vuotiailla. Erityisen suuri keuhkoveritulpan vaara on leikkauksista toivuttaessa ja lapsivuoteella. Keuhkoveritulpan syntymistä voidaan pyrkiä ehkäisemään potilaan saattamiselle pian jaloittelemaan, mikä aiheuttaa verenkierron vilkastumista ja tätä myötä vähentää verenhyytymisriskiä. Keuhkoveritulppaa hoidetaan hyytymistä aiheuttavia kalsiumioneja sitovilla antikoagulanteilla.

Lähteet
-------

* "Keuhkoveritulppa", *Otavan Iso Fokus, 3. osa*, s. 1788–1789. Helsinki: Kustannusosakeyhtiö Otava, 1975. ISBN 951-1-00051-9.

### Viitteet

1. 1 2  Mustajoki, Pertti: Keuhkoveritulppa (keuhkoembolia) *Terveyskirjasto.fi*.  4.11.2013. Duodecim. Viitattu 14.4.2014.
**Vulviitti** tarkoittaa ulkosynnyttimien tulehdusta. Oireina on häpyalueen kirvely ja kutina, joskus eritteet. Tauti ei ole vakava, ja se paranee yleensä itsestään. Häpyalue kannattaa pestä haalealla vedellä, pitää ilmavana ja infektion pahetessa mennä lääkäriin. Alle neljävuotiaan kohdalla lääkärin tutkimus on aiheellinen, jottei tauti pahenisi tai leviäisi. Myös tyttölapsilla voi olla vulviitti tai muita vastaavia infektioita. Vulviittia esiintyy kuitenkin enemmän täysikasvuisilla naisilla.

Emättimen ja ulkosynnytinten tulehdusta sanotaan **vulvovaginiitiksi**. Vulviittia ja vulvovaginiittia aiheuttavat alkueliöt, sienet, esimerkiksi hiiva ja eräät bakteerit ja herpes-virus. Vaikka tauti voi tarttua sukupuoliyhdynnässä, sitä ei lasketa sukupuolitautien joukkoon koska sillä on myös muita tartuntareittejä. Jopa tiukat vaatteet voivat aiheuttaa tulehduksen. Hoitona on asianmukainen lääkitys. Huolellinen hygienia nopeuttaa paranemista. Jos häpykarvat on ajeltu, ne kannattaa vulviitin aikana kasvattaa takaisin.
**Korg X3** on Korgin vuonna 1993 valmistama musiikkityöasema. X3 sisältää 200 soitinäänivariaatiota, 200 kombinaatiota, 32-äänisen polyfonian, 32 000 nuottia, 16-raitaisen sekvensserin 100 lohkolla ja 10 kappaleen muistilla, sekä 3,5 tuuman levykeaseman kappaleille ja muiden tietojen tallennukselle. Korg julkaisi myös X2:n (76-koskettiminen versio), jossa oli 8 megatavun ROM-muisti (6Mbit X3 + 2Mbit piano) vuonna 1994, sekä räkkiin asennettavan version X3R, jossa oli myös levykeasema.

Monet soitinäänistä ovat peräisin T3-sarjan ja 01/W-sarjan syntetisaattoreista. X3 sisältää 339 samplattua soitinääntä, jotka on pakattu 6 megatavun ROM-muistiin. X3 on paranneltu edellisten mallien heikommista kohdista, esimerkiksi jousiäänien ja urkujen osalta.

X3:sta puuttui useita M1- ja 01/W-sarjoissa suosittuja pianoääniä, jotka on korvattu erilaisilla äänillä, jotka taas eivät olleet niin hyviä kuin edellisissä malleissa. Seuraaviin malleihin, kuten X5:n, palasi edellisistä malleista tuttuja soitinääniä, muun muassa M1:n pianoääni.

Lähteet
-------

1. ↑  Korg X3R *Sound on Sound*.  February 1994.  Arkistoitu 7 June 2015.

Aiheesta muualla
----------------

* Korgin Virallinen sivusto
Kommunistitšeskaja-katu Vuktylissa.
**Vyktyl** (komiksi  ja ven. Вукты́л) on kaupunki Komin tasavallassa Venäjällä. Se sijaitsee Petšorajoen rannalla 575 kilometriä Syktyvkarista koilliseen. Kaupunki on Vuktylin piirin keskus. Asukkaita on 13 000 henkeä (vuonna 2009).

Kaupunki on perustettu vuonna 1984. Se on Komin tasavallan maakaasun tuotannon keskus. Vuktylistä alkaa Uhtan kautta Toržokiin johtava kaasuputki *Sijanije Severa*.

Lähteet
-------

1. 1 2  *Goroda Rossii: entsiklopedija*, s. 95. Moskva: Bolšaja Rossijskaja Entsiklopedija, 1994. ISBN 5-85270-026-6.
2. ↑  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2009 g. *gks.ru*.  Arkistoitu 21.10.2011. Viitattu 4.1.2010. (venäjäksi)
3. ↑  *Respublike Komi – 85 let: Istoriko-statistitšeski sbornik*, s. 184. Syktyvkar: Territorialny organ Federalnoi služby gosudarstvennoi statistiki po Respublike Komi, 2006. ISBN 5-903273-01-7.

Aiheesta muualla
----------------

* Vuktylin piirin sivusto (venäjäksi)

Komin vaakuna**Komin tasavallan kaupungit**
Komin lippuKomin lippu   
**Pääkaupunki: Syktyvkar**  
 Inta | Jemva | Mikun | Petšora | Sosnogorsk | Uhta | Usinsk | Vorkuta | Vuktyl
**Milko Georgiev Kazanov** (s. 11. helmikuuta 1970 Ruse) on bulgarialainen ratameloja ja olympiamitalisti.

Kazanov osallistui ensimmäistä kertaa kesäolympialaisiin Barcelonassa 1992, jossa hän karsiutui kajakkikaksikon 500 metrillä alkuerissä parinaan Petăr Godev. Samoissa olympialaisissa hän kuului Bulgarian kahdeksanneksi sijoittuneeseen joukkueeseen 1 000 metrin kajakkinelosessa. Neljä vuotta myöhemmin Kazanov saavutti Atlantassa 1996 olympiapronssia yhdessä Andrian Duševin kanssa 1 000 metrin kajakkikaksikossa. Sama pari sijoittui kajakkikaksikon 500 metrillä kahdeksanneksi. Sydneyn olympialaisissa 2000 Kazanov sijoittui 500 metrin kajakkikaksikossa yhdessä Petar Sibinkitšin kanssa kahdeksanneksi. 1 000 metrin kajakkinelosessa hänen edustamansa Bulgarian joukkue tuli viidenneksi. Ateenan olympialaisissa 2004 Kazanovin edustama Bulgaria sijoittui samassa kilpailussa neljänneksi Slovakian voittaessa pronssia.

Kazanov saavutti MM-pronssia 1 000 metrin kajakkinelosessa Sevillassa 2002. Hänellä on lisäksi kaksi EM-hopeaa Zagrebista 1999 sekä kolme EM-pronssia Plovdivista 1997, Poznańista 2000 ja Szegedistä 2002.

Lähteet
-------

1. 1 2 3  Milko Kazanov *Olympedia*. Viitattu 27.5.2021. (englanniksi)
2. ↑  Kayak Fours, 1,000 metres, Men *Olympedia*. Viitattu 27.5.2021. (englanniksi)
**W kraju tysiąca jezior: (z podrózy i przechadzek po Finlandyi)** ('Tuhatjärvien maassa: matkoista ja vaelteluista halki Suomen') on matkakirjoja kirjoittaneen puolalaisen Stanisław Bełzan Suomea käsittelevä kirja. Se on ilmestynyt Puolassa 1896, toinen painos 1897.

Kirja on laaja: se sisältää 233 oktaavokokoista sivua kuvituksineen.

Ennen kirjan kirjoittamista Bełza oleskeli Suomessa kahteen otteeseen. Arvostelukappaleita lähetettiin moniin suomalaisiin lehtiin, jotka mainitsevat sen myönteiseen sävyyn. Aftonpostenin kirjoittaja kiittää hänen kuvaustaan perehtyneeksi ja sanoo, että hän kuvaa lämpimästi ja eloisasti luontoamme, kansan sivistystasoa sekä taidetta ja kulttuuria. Kriitikko toteaa, että Bełza mainitsee muutamia taiteilijoita, joista Gallénia tämä ei ymmärrä eikä myöskään sitä ihastusta, jota Gallén on herättänyt. Sen sijaan Ateneum on Bełzaa ihastuttanut. Bełza suositteleekin maanmiehiään matkustamaan Suomeen nähdäkseen, mitä tässä luonnonkauniissa joskin ilmastoltaan ankarassa maassa on saatu aikaan, mieluummin kuin tuhlaamaan rahojaan Länsi-Euroopassa. Kun Bełza ei osaa sen paremmin ruotsia kuin suomeakaan, on kriitikon mukaan ymmärrettävää, että kirjassa on virheitä. Myös Tammerfors-lehti mainitsee kirjan kiittävään sävyyn. Nya Pressenin kriitikko pitää kirjaa typografisesti kauniina ja kuvitusta onnistuneena, huomauttaa tosin, että vinjetit on tunnistettavissa pienennetyiksi kopioiksi kirjasta *Finland i 19de seklet*.

Lähteet
-------

1. 1 2  Litteratur o. konst, Nya Pressen 4.4.1899 no 89 s. 4 (vasen reuna) (ruotsiksi)
2. ↑  Literatur, Aftonposten 29.10.1895 no 178 s. 3-4 (oikea reuna). (ruotsiksi)
3. ↑  Literaturanmälan Tammerfors nro 124 2.11.1895 s. 3 (ruotsiksi)

Aiheesta muualla
----------------

* Teos digitoituna
* Litteratur o. konst Hufvudstadsbladet s. 4 30.10.1895 no 252
**Tucker Carlson Tonight** on yhdysvaltalainen ajankohtais- ja keskusteluohjelma, jota juontaa Tucker Carlson. Sitä on esitetty Fox News -kanavalla marraskuusta 2016 lähtien. Ohjelma kuvataan studiossa Washington DC:ssä, ja se esitetään joka arki-ilta kello kahdeksalta Yhdysvaltain itäistä aikaa.

*Tucker Carlson Tonight* on Yhdysvaltain katsotuin kaapelitelevisiossa näytettävä ajankohtaisohjelma. Vuonna 2020 sillä oli keskimäärin 4,33 miljoonaa katsojaa joka ilta. Carlsonin ollessa estynyt ohjelmaa juontavat myös Will Cain, Sean Duffy, Tulsi Gabbard ja Brian Kilmeade.

Ohjelmassa Carlson käsittelee ajankohtaisia tapahtumia konservatiivisesta näkokulmasta ja keskustelee vieraiden kanssa. Carlson kritisoi ohjelmassa usein demokraattista puoluetta ja erityisesti Joe Bidenin hallitusta.

Lähteet
-------

1. ↑  Tucker Carlson Tonight *Fox News*. Viitattu 12.1.2023. (englanniksi)
2. ↑  Tucker Carlson breaks cable news viewership record as networks' ratings skyrocket *Washington Examiner*. Viitattu 12.1.2023. (englanniksi)
3. ↑  Amerikkalainen tähtijuontaja levittää miljoona­yleisölle salaliitto­teoriaa Ukrainasta – Professorikin on ymmällään Venäjä-propagandan edessä *Helsingin Sanomat*.

Aiheesta muualla
----------------

* Luettelo ohjelman jaksoista IMDb:ssä.
**Käyttövapaus** tarkoittaa omistajan oikeutta käyttää esinettä ja oikeutta vaatia, etteivät sivulliset estä tai häiritse esineen käyttöä. Omistusoikeuteen kuuluu omistajan kompetenssi, dynaaminen suoja ja omistajanhallintaoikeus, joka muodostuu käyttövapaudesta ja staattisesta suojasta. Käyttövapaus ei voi olla samanaikaisesti usealla henkilöllä tai oikeushenkilöllä, paitsi jos kyseessä on yhteisomistus. Käsitettä käytetään myös muiden kuin esineen omistajan käyttöoikeudesta. Esimerkiksi käyttö- ja vuokraoikeuden haltija saa käyttää esinettä säädösten ja asianomaisten sopimusten määrittämin tavoin.

Käyttövapauden suojaa voidaan saada omistajankanteella, vahingonkorvauskanteella, turvaamistoimilla, virka-avulla ja esittämällä rangaistusvaatimus. Käyttövapauden rajoitukset koskevat tavallisesti kiinteistöjä. Tällaisia rajoittavia säännöksiä sisältyy ympäristö-, kaavoitus- ja rakennuslainsäädäntöön. Kiinteistöjen käyttöä rajoittavat muun muassa maa-aineslaki, metsälainsäädäntö, jätelaki, terveydensuojelulaki, luonnonsuojelulaki ja muinaismuistolaki sekä jokamiehenoikeus.

Lähteet
-------

1. 1 2  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa I palstat 412–414.
**WYSIWYM** on sanoista "***W**hat* ***Y**ou* ***S**ee* ***I**s* ***W**hat* ***Y**ou* ***M**ean*" ("näet mitä tarkoitat") muodostettu akronyymi. Se on vaihtoehtoinen tekstinkäsittelytapa paremmin tunnetulle WYSIWYG-muokkaukselle, jossa dokumentti näytetään ruudulla siinä muodossa, jossa se tulostetaan paperille.

WYSIWYM-editorissa käyttäjä kirjoittaa tekstiä rakenteellisella tavalla merkiten tekstiin sen tarkoituksen sen sijaan, että tekstiä muotoiltaisiin suoraan. Esimerkiksi WYSIWYM-editorissa käyttäjä voi merkitä tekstin otsikoksi tietyllä koodilla ja kirjoittajan omalla koodillaan. Tämä edellyttää sitä, että dokumentin rakenne on tiedossa ennen kirjoittamista. Kirjoittajan on myös jollain tapaa kyettävä muodostamaan tekstistä lopullinen muotoiltu versio.

Päähyöty WYSIWYM-ajattelusta on esityksen ja sisällön erottaminen. Kirjoittaja voi keskittyä tekstin rakenteeseen ja itse kirjoitustyöhön, sen sijaan, että hänen täytyisi kiinnittää huomiota lopullisen tekstin ulkoasuun ja muotoiluun. Toinen hyöty on se, että samaa sisältöä voidaan helpommin viedä eri tavoin muotoilluiksi dokumenteiksi.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:WYSIWYM
Kartta

Kirsikkapuiden kukintaa
Krysanteeminäyttely
**Shinjuku-gyoen** on puisto Tokion keskustassa, lähellä Shinjukun rautatieasemaa. Se on yksi Tokion suurimmista ja suosituimmista puistoista, jossa käy paljon ihmisiä varsinkin keväällä kirsikankukkien aikaan.

Puiston pinta-ala on 58,3 hehtaaria ja ympärysmitta 3,5 kilometriä. Siinä yhdistyy kolme puutarhatyyppiä: perinteinen japanilainen puutarha, ranskalainen muotopuutarha ja englantilainen maisemapuutarha.

Puistossa kasvaa noin kymmenentuhatta puuta. Niihin kuuluu kirsikkapuita yli kahtatoista eri lajiketta. Neljäsataa *somei yosino* -lajikkeen kirsikkapuuta englantilaisessa puutarhassa kukkivat maaliskuun lopussa tai huhtikuun alussa, jolloin kaupunkilaisia kertyy viettämään hanamia sen nurmikoilla. Muiden lajikkeiden kirsikkapuut pidentävät kukkimisaikaa maaliskuun puolivälistä huhtikuun loppuun.

Puisto oli alkujaan daimio Kiyonari Naiton Edon kartano, jonka hän sai Ieyasu Tokugawalta. Vuonna 1873 sinne perustettiin koetila, jonka tarkoituksena oli uudistaa Japanin maataloutta kokeilemalla uusia viljelyskasveja ja lajikkeita. Vuonna 1879 se siirrettiin keisarillisen perheen hallintaan. Puisto tuhoutui lähes täysin toisessa maailmansodassa, mutta se korjattiin ja avattiin yleisölle.

Lähteet
-------

1. 1 2 3  Shinjuku Gyoen *Japan Guide*. Viitattu 1.6.2017.
2. 1 2  Shinjuku Gyoen Outline *Ministry of the Environment*. Viitattu 1.6.2017.
3. ↑  Shinjuku Gyoen History *Ministry of the Environment*. Viitattu 1.6.2017.

Aiheesta muualla
----------------

* Kuvia tai muita tiedostoja aiheesta **Shinjuku-gyoen** Wikimedia Commonsissa
**Joel Viktor Räsänen** (7. elokuuta 1905 Viipuri – 19. marraskuuta 1978 Espoo) oli suomalainen taidemaalari ja taidegraafikko, joka toimi myös mainospiirtäjänä ja kuvittajana sekä taideopettajana.

Räsäsen vanhemmat olivat työnjohtaja Matti Räsänen ja Lydia Räsänen omaa sukua Haukinen. Joel Räsänen kävi kansakoulun ja suoritti taideopintoja Viipurin taiteenystäväin piirustuskoulussa 1919–1924. Lisäoppia hän hankki ulkomailta opiskelemalla Saksassa Leipzigin valtiollisessa graafisen taiteen akatemiassa 1926–1927 ja tekemällä opintomatkan Ruotsiin, Norjaan ja Tanskaan 1938.

Teoksiaan Räsänen sai ensi kerran esille Viipurissa 1926 järjestetyssä näyttelyssä. Suomalaisiin yhteisnäyttelyihin hän osallistui Nuorten näyttelyyn 1939, 1940, 1943 ja Suomen Taiteilijaseuran näyttelyyn 1941, 1942, 1943, 1945, 1948, 1949, 1950, 1951 ja 1953 sekä Suomen taideakatemian kolmivuotisnäyttelyyn 1950. Yksityisnäyttelyn hän järjesti Helsingissä 1946. Ulkomailla järjestettyihin Suomen taiteen näyttelyihin Räsänen osallistui Göteborgissa Ruotsissa 1939, Oslossa Norjassa 1940, Göteborgissa 1940 ja Tukholmassa Ruotsissa 1940. Hänen teoksiaan on hyväksytty Viipurin taidemuseon ja Lahden taidemuseon kokoelmiin. Taideopetusta Joel Räsänen antoi Taideteollisen oppilaitoksen grafiikan osaston yliopettajana 1953–1968. Suomen Taiteilijaseuran jäseneksi Räsänen valittiin 1940. Hän oli myös Taidemaalariliiton, Viipurin taiteilijaseuran ja Suomen Piirtäjäliiton jäsen.

Räsänen oli Elovena-kaurahiutaleiden kuluttajapakkauksen alkuperäinen kuvittaja, sillä hän voitti 1925 järjestetyn Karjalan myllyn mainoskilpailun.

Lähteet
-------

1. 1 2 3 4  Lönn, Rauha (toim.): *Kuvataiteilijat 2004*, s. 735. Helsinki: Suomen Taiteilijaseura / Kustannus Oy Taide, 2004. ISBN 951-608-063-4.
2. 1 2 3  Paischeff, A.: *Suomen kuvaamataiteilijat*, s. 130. Helsinki: Suomen Taiteilijaseura / Kustannusosakeyhtiö Kirjamies, 1943.
3. ↑  Koroma, Kaarlo: *Suomen Taiteilijaseura Konstnärsgillet i Finland 1864–1964*, s. 101. Helsinki: Suomen Taiteilijaseura, 1964.
4. ↑  Elovenan historia

Aiheesta muualla
----------------

* Joel Räsänen taiteilijamatrikkelissa
* Suomen kuvataiteen bibliografia
**Waboba** on ulkokäyttöön suunniteltuja palloja valmistava, vuonna 2005 perustettu yritys, jonka päämaja on Tukholmassa, Ruotsissa. Nykyään yhtiöllä on toimipisteet myös Kiinan Kantonissa ja Yhdysvaltain Atlantassa. Yhtiön nimi tulee sanoista WAter BOuncing BAlls (suom. *vedessä pomppivat pallot*). Nimi Waboba on rekisteröity tavaramerkki, ja yhtiön tuotteet ovat kansainvälisesti patentoituja.

Historiaa
---------

Waboba-pallojen keksijä, ruotsalainen Jan von Heland sai idean palloihin ensimmäisen kerran 1980-luvun alussa heittäessään frisbeetä väärin päin. Vuosien aikana hän testasi erilaisia materiaaleja, millä pallon saisi pomppimaan veden pinnalla. Vuonna 2004 von Heland keksi materiaalin, jolla pallon saa pomppimaan veden pinnalla ja patentoi tämän.

Ensimmäinen veden pinnalla pomppiva pallo, The Waboba Ball, tuli myyntiin Ruotsissa vuonna 2005. Kahden vuoden päästä sitä oli jo myynnissä Euroopassa, Australiassa ja Yhdysvalloissa. Nykyisin Waboba on suosittu yhtiö ja sillä on monia erilaisia ja erivärisiä palloja sekä muita tuotteita.

Pallot
------

### Veteen tarkoitetut

* Pro - yleisin Waboba-pallo, Waboba-pelin pelipallo
* Extreme - pomppaa korkealle ja nopeasti veden pinnasta
* Surf - pehmeä pallo, tarkoitettu aloittelijoille
* Big Kahuna - suurin ja monipuolisin Waboba-palloista
* Fetch - koirille tarkoitettu pallo vedestä hakemiseen

### Muut vesitarvikkeet

* Catch - neopreenistä valmistettu hanska pallon koppaamiseen
* Waboba Lacrosse - lacrossemaila, joka on tehty yhdessä STX:n kanssa

### Maalle tarkoitetut

* Moon - hyvin korkealle pomppaava pallo, jossa on ikään kuin imukuppeja
* Street - erikoinen muoto mahdollistaa erikoiset pomput
* Flyer - suurikokoinen sulkapallo, jota voi lyödä jaloilla, käsillä tai mailoilla

Waboba-pelit
------------

### Virallinen Waboba-peli

Virallisessa Waboba-pelissä pelaavat vastakkain kaksi neljän hengen joukkuetta, joilla molemmilla on myös kaksi vaihtopelaajaa. Pelipallona toimii Waboban Pro-pallo. Joukkue saa tehdä maalin vasta, kun se on käyttänyt palloa jokaisella pelaajallaan, myös maalivahdillaan. Syötön täytyy osua veden pintaan, muuten syöttö hylätään. Pelissä ei ole paitsiosääntöä. Eniten maaleja tehnyt joukkue voittaa.

### Ultimate Waboba

Ultimate Wabobaan käy mikä Waboba-pallo tahansa. Jokaisessa joukkueessa on vähintään kolme pelaajaa. Joukkue saa pisteen, jos pallo on käynyt jokaisella pelaajalla ilman vastustajan väliintuloa. Syötön täytyy osua tässäkin pelissä veden pintaan ja sen täytyy tapahtua viiden sekunnin kuluessa pallon saamisesta. Vastustajan pelaajista ei saa pitää kiinni.

Lähteet
-------

1. ↑   (Arkistoitu – Internet Archive)
2. 1 2   (Arkistoitu – Internet Archive)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Arvid Immanuel Slotte** (27. kesäkuuta 1887 Helsinki – 22. toukokuuta 1973 Helsinki) oli suomalainen taidemaalari.

Slotten vanhemmat olivat Teknillisen korkeakoulun professori Karl Fredrik Slotte ja Fredrika Emilia Finelius. Hän opiskeli Suomen Taideyhdistyksen piirustuskoulussa 1904–1907 ja Helsingin yliopiston piirustussalissa 1906 sekä ulkomailla Pariisissa ja Dresdenissä. Hän osallistui Suomen Taiteilijain näyttelyihin vuosina 1906, 1908, 1911, 1913, 1914, 1915 ja 1916. Slotten maalausten tyyli kehittyi alkuvuosien realismista yksinkertaistettuun ekspressionismiin.

Slotte palveli armeijassa luutnanttina. Hän oli myöhemmin mukana vaimonsa kanssa Pelastusarmeijan toiminnassa, katulähetystyössä ja asunnottomien alkoholistien avustustyössä yhdessä muun muassa Arvid von Martensin kanssa.

Slotten veli oli diplomi-insinööri, Arabian posliinitehtaan pääkemisti Paul Volmar Slotte (1897–1984). Hänen setänsä oli kirjailija Alexander Slotte.

Teoksia
-------

* *Punainen mökki* : öljymaalaus.
* *Runoilija Gunnar Björlingin muotokuva* : öljymaalaus.

Lähteet
-------

1. 1 2  Suomen Kuvataiteilijamatrikkeli : Arvid Slotte
2. 1 2  Slotte släkten : Slotte, Arvid Immanuel
3. ↑  Geni.com : Arvid Immanuel Slotte

Aiheesta muualla
----------------

* Suomalaisen kuvataiteen bibliografia : Arvid Slotte
Tommy Smith vuonna 2022.
**Tommy Smith** (s. 6. kesäkuuta 2002 Melbourne, Australia) on australialainen kilpa-ajaja, joka kilpailee tällä hetkellä Formula Renault Eurocupissa.

Ura
---

### Uusi-Seelanti Formula Ford

Smithin ensimmäinen yhden paikkainen sarja oli Formula Fordin mestaruus Uudessa-Seelannissa. Smith suoritti kauden 18. sijalle korkeimmalla sijalla 3. sija Teretonga Parkissa. Smith sijoittui 596 pistettä taistelun voittajasta, uusiseelantilaisesta Callum Hedgestä.

### F3 Aasian Mestaruus

Smithin ensimmäinen vuosi F3 Aasian Mestaruuskilpailuissa oli vuonna 2019. Ajaessaan Pinnacle Motorsportille Smithin korkein sijoitus oli 8. sija viimeisimmässä Shanghain kilpailussa, mikä yhdessä 5 muun pistemäärän kanssa nosti Smithin mestaruuden 18. sijalle. Smith liittyi kaudelle 2019-20 Absolute Racingiin yhdessä perustavan W-sarjan mestarin Jamie Chadwickin ja FIA F3 -kuljettajan Devlin DeFrancescon kanssa. Smith päätti kauden 48 pistettä parhaiten pisteytyneellä kierroksella Changin kansainvälisellä radalla, jossa hän sijoittui kahdesti 6. ja 9. kilpailussa 2. Kaikki tämä merkitsi 10. sijaa, 218 pistettä jäljessä mestari Joey Aldersin.

### Formula Renault Eurocup

Ilmoitettiin, että Smith kilpailisi italialaisesta JD Motorsport -joukkueesta suomalaisen William Alatalon rinnalla.

Aiheesta muualla
----------------

* Tommy Smith osoitteessa Driver Database (englanniksi)
**Arvid Renner** (10. joulukuuta 1704 Rauma – 27. toukokuuta 1762 Vehkalahti) oli tuomari ja virkamies, joka toimi Suomen ylikamreerina.

Rennerin vanhemmat olivat kirkkoherra Claudius Renner ja Anna Riprander. Rennerin ensimmäinen puoliso vuodesta 1743 oli Elisabet Welin (k. 1745) ja toinen vuodesta 1746 Anna Maria Niilontytär, joka oli kauppias Henrik Dannenbergin leski (k. 1778). Renner toimi ensin lääninkonttorissa Turussa ja sitten Turun kaupungin rahastonhoitajana. 1737 Renner nimitettiin Ala-Satakunnan kruununvoudiksi ja Pikkuvihan aikana vastoin tahtoaan aluksi Turun lääninkamreeriksi ja sitten koko Suomen ylikamreeriksi. Rauhanteon jälkeen Qvist siirtyi 1743 Venäjän haltuun jääneen Kyminkartanon eli Kymin ja Lappeen tuomiokunnan tuomariksi. Sitä ennen hän laati Pietarissa hallinto-ohjelman Viipurin lääniä varten, joka vahvistettiin 1744 ja osaltaan vaikutti Vanhan Suomen säilymiseen länsimaisena oikeus- ja kulttuurialueena. Myös tuomiokuntatyönsä puitteissa Renner puolusti maakunnalle rauhansopimuksessa taattuja oikeuksia. 1750- ja 1760-lukujen taitteessa hän laati laamanni M. Martinsin kanssa ehdotuksen eräänlaiseksi maakunnan edustuslaitokseksi, jota ei kuitenkaan hyväksytty Pietarissa. 1700-luvun puolivälissä Renner osti omistukseensa Summan kartanon Haminassa.

Lähteet
-------

1. 1 2  Heikinheimo, Ilmari (toim.): *Suomen elämäkerrasto*, s. 620. Helsinki: WSOY, 1955.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Biografiasampo

 |

 |
**Välimiehet** *(tai PM-L Välimiehet)* on Porin Mies-Laulun vuonna 2003 perustama lauluyhtye. Välimiesten perustamisajatuksena on ollut nuorten miesten saaminen mieskuoroharrastuksen pariin. Nimi *Välimiehet* tulee siitä, että yhtyeen laulajat eivät ole enää poikakuoroiässä, mutta eivät koe vielä olevansa iäkkäitäkään. Nykyään kokoonpanossa laulaa nuorten 18-39-vuotiaiden miesten lisäksi myös varttuneempia Porin Mies-Laulun jäseniä. Välimiehiä johtaa musiikin maisteri, diplomi-kuoronjohtaja Guido Ausmaa.

Lauluyhtye esiintyy Porin Mies-Laulun konserteissa omalla ohjelmistollaan. Sen lisäksi kokoonpano järjestää omia konserttejaan. Kuoron ohjelmisto koostuu pääasiassa vaativasta mieskuoromusiikista, mutta ohjelmistossa on myös perinteistä mieskuoromusiikkia. Yhtyeen kaikki jäsenet ovat Porin Mies-Laulun jäseniä.

Välimiehet julkaisi vuonna 2009 ensimmäisen albuminsa *VÄLI!AIKA* jatkona samannimiselle viisivuotis-juhlakonsertille, joka järjestettiin syksyllä 2008.

Aiheesta muualla
----------------

* Pml.fi
**Helsinki Camerata** on ammattikorkeakoulu Metropolian musiikin koulutusohjelman edistyneimmistä opiskelijoista koottu kamariorkesteri. Orkesteri on
saavuttanut mainetta onnistuneiden konserttien lisäksi levytyksillään, joiden ohjelmistossa on Jean Sibeliuksen sekä suomalaisen, tanskalaisen ja färsaarelaisen nykymusiikin teoksia. Helsinki Camerata on toiminut myös lukuisien oopperaproduktioiden orkesterina, joista mainittakoon Mozartin Figaron häät (1990) ja Don Giovanni (1992), joka esitettiin myös vierailunäytöksenä Tallinnassa Estonia-teatterissa. Vuonna 1999 Helsinki Camerata oli kutsuttuna konsertoimaan "Summartonar"-musiikkijuhlilla Färsaarilla, ohjelmassaan Jean Sibeliuksen, Per Nørgårdin, Kristian Blakin, Uljas Pulkkiksen ja Jani Kääriän sävellyksiä. Kesällä 2004 Helsinki Camerata konsertoi "Rencontres Musicales Internationales de Figeac" –festivaalilla Ranskassa.

Orkesteria johtaa Pekka Helasvuo.

Lähteet
-------

* Noora Heiskanen: "Orkesteritoiminnan merkitys Helsingin ammattikorkeakoulu Stadian opetuksessa" (opinnäytetyö 2006)
Malli nautaeläinten NADH-dehydrogenaasin rakenteesta
**NADH-dehydrogenaasi** eli **kompleksi I** tai **NADH-ubikinonioksidoreduktaasi** on entsyymi, joka osallistuu eliöissä soluhengityksen osana olevaan elektroninsiirtoketjuun. Entsyymi katalysoi reaktiota, jossa NADH-molekyyli hapetetaan NAD+-molekyyliksi ja hapettumisessa vapautuvat elektronit siirretään hapetus- ja pelkistysreaktioiden sarjan kautta ubikinonille, joka pelkistyy ubikinoliksi. NADH-dehydrogenaasia esiintyy niin aitotumaisissa kuin esitumaisissakin eliöissä. NADH-dehydrogenaasin EC-numero on EC 1.6.5.3.

Rakenne ja toiminta
-------------------

NADH-dehydrogenaasin toiminta
NADH-hydrogenaasi on rakenteeltaan ja toiminnaltaan monimutkainen entsyymi. Se on molekyylimassaltaan hyvin suuri, tyypillisesti yli 900 kDa. Sen rakenne koostuu noin 46 aminohappoketjusta ja lisäksi se sisältään raudan ja rikin muodostamia klustereita eli on rauta-rikkiproteiini. Muodoltaan NADH-muistuttaa L-kirjainta tai vanhaa saapasmallista kenkää. NADH-reduktaasia esiintyy erityisesti mitokondrioissa, joissa se on mitokondrion sisäkalvon proteiini.

NADH-reduktaasi katalysoi ensimmäisessä vaiheessa NADH:n hapettumista NAD+-molekyyliksi. Hapettimena toimii flaviinimononukleotidi (FMN), jonka isoalloksatsiinirengas pelkistyy reaktiossa. Näin muodostunut FMNH2-molekyyli luovuttaa elektroneja rauta-rikkiklustereille, joissa ne siirtyvät edelleen ja FMNH2 hapettuu muodostaen jälleen flaviinimononukleotidia. Rauta-rikkiklusterit luovuttavat elektronit mitokondrion sisäkalvon ubikinonille, joka pelkistyy ubikinoliksi. Elektroninsiirron lisäksi NADH-dehydrogenaasi toimii protonipumppuna, joka siirtää 4 H+-ionia mitokondrion matriisista mitokondrion sisäkalvon läpi. Protoninsiirron tarkkaa mekanismia ei tunneta.

Yksi voimakkaimmin NADH-dehydrogenaasia inhiboivista yhdisteistä on rotenoni, jonka teho rikkaruoho- ja tuholaismyrkkynä perustuu tähän. Lisäksi entsyymiä inhiboi muun muassa pierisidiini A, MPTP, kapsaisiini ja eräät lääkeaineet. NADH-dehydrogenaasin toimintahäiriöt ovat myös osallisia useisiin sairauksiin muun muassa Parkinsonin tautiin, laktiseen asiduriaan sekä etenevään lihasten heikkouteen.

Lähteet
-------

1. 1 2 3  EC 1.6.5.3 - NADH:ubiquinone reductase (H+-translocating) Brenda. Viitattu 21.2.2017. (englanniksi)
2. 1 2 3  Jeremy M. Berg, John L. Tymoczko & Lubert Stryer: *Biochemistry, 6th Edition*, s. 510–512. W. H. Freeman and Company, 2006. ISBN 978-0-7167-8724-2. (englanniksi)
3. 1 2  Pamela C. Champe,Richard A. Harvey,Denise R. Ferrier: *Biochemistry*, s. 75. Lippincott Williams & Wilkins, 2008. ISBN 978-0-7817-6960-0. Kirja Googlen teoshaussa (viitattu 21.2.2017). (englanniksi)
4. 1 2 3  William J. Lennarz,M. Daniel Lane: *Encyclopedia of Biological Chemistry*, s. 83–90. Elsevier, 2013. ISBN 9780123786302. Kirja Googlen teoshaussa (viitattu 21.2.2017). (englanniksi)
5. 1 2  Oksidatiivinen fosforylaatio *Solunetti*. Viitattu 21.2.2017.
**Helsinki Foundation** (säätiörekisterissä **Helsinki-säätiö**) on kansainvälisesti toimiva suomalainen luonnonsuojelusäätiö. Voittoa tavoittelematon hyväntekeväisyyssäätiö hankkii lahjoitusvaroilla maata ja perustaa näihin kohteisiin yksityisiä luonnonsuojelualueita. Säätiön on perustanut 2015 suomenaustralialainen pariskunta Viivu ja Dom Padden.

Helsinki Foundationin ideana on tehdä luonnonsuojelu kaikille mahdolliseksi ja säilyttää arvokkaita luontokohteita tuleville sukupolville. Lahjoittaja voi valita säätiön www-sivuilta löytyviltä kartoilta mieleisensä suojelulohkon (greenspace) ja nimetä sen persoonallisesti. Lahjoittaja saa tarkat koordinaatit nimikkosuojelualueensa sijainnista sekä tiedot kohteen koosta, ja lahjoittaja voi halutessaan myös vierailla luontokohteessa itse. 

Helsinki Foundation etsii aktiivisesti uusia suojelukohteita ympäri maailmaa. Suojeltava alue voi olla esimerkiksi metsää, kosteikkoa tai luonnonniittyä. Säätiöllä on omat luonnonsuojelualueet jo kolmessa eri maassa: Suomessa, Australiassa ja Virossa. Suomen Lapissa, Sallassa sijaitseva Arctic Taiga Reserve rajoittuu kirkasvetiseen Näsmäjärveen. Lapin kohde olikin säätiön ensimmäinen suojelukohde. 

Australian Tasmaniassa säätiö suojelee 120 hehtaaria luontoa. Kohde on saanut nimekseen Green Tier Creek. Tasmanian luonto on hyvin poikkeuksellinen ja alueella asuu erittäin harvinaisia eläimiä, kuten uhanalaiseksi luokiteltuja kotkia (muun muassa *Aquila audax fleayi*) ja äärimmäisen uhanalaisia papukaijoja (tasmaniankaija, engl. Swift parrot). Suurin maailmassa jäljellä oleva pussipeto eli pussiahma on myös erittäin uhanalainen, vain Tasmaniassa tavattava eläin. 

Kesällä 2019 säätiö julkisti uusimman luonnonsuojelualueen Virosta. Vainio Bird Reserve  sijaitsee Muhun saarella, mikä on erityisesti muuttolinnuille suotuisa levähdysalue. Saarenmaan maakuntaan kuuluva Muhu eli Muhumaa on säilynyt hyvin vähäisen maatalouden ja suojelun vuoksi. Lintujen ja muiden eläinten lisäksi Muhussa on runsaasti hyönteisiä ja kämmekkäkasveja.

Helsinki Foundation toimii vapaaehtoisvoimin.

Lähteet
-------

1. ↑  Helsinki Foundation
2. ↑  Australiasta tontti eurolla – Suomalaissäätiö ostaa maata luonnonsuojelualueiksi lahjoitusten avulla, Talouselämä 4.12.2017
3. ↑  Arctic Taiga Reserve
4. ↑  Green Tier Creek
5. ↑  Vainio Bird Reserve
**Tommy Westerlund** (s. 29. elokuuta 1959 Tammisaari) on suomalainen päätoimittaja.

Tommy Westerlund syntyi sähköasentaja Henry Westerlundin ja konttoristi Damaris Karsltedtin perheeseen. Hänen puolisonsa vuodesta 1994 on ekonomi Karin Björklöf. Westerlund valmistui valtiotieteen kandidaatiksi 1982 ja oli Yleisradion ruotsinkielisten radiouutisten toimittaja 1982–1985. Yle Västnylandin aluepäällikkönä hän toimi 2003–2005. Hän oli *Hufvudstadsbladetin* toimittaja, uutispäällikkö ja politiikan toimituksen päällikkö 1985–2003. *Västra Nylandin* päätoimittaja Westerlund oli 2005–2007 ja toimitusjohtaja vuodesta 2008. Hän toimi myös *Hangötidiningen-Hangonlehti* -sanomalehden päätoimittajana vuodesta 2012. *Aftonbladetin* kirjeenvaihtajana Westerlund työskenteli 1995–2000. Hänet nimitettiin *Hufvudstadsbladetin* päätoimittajaksi vuonna 2015.

Lähteet
-------

1. 1 2 3  Lasse Pajala, John Lagerbohm, Ulla Strengell-Silainen (toim.): *Kuka kukin on 2011*, s. 1094. Helsinki: Otava, 2011. ISBN 978-951-1-24712-8.
2. ↑  Tommy Westerlund ny chefredaktör för pappers-HBL. Yle Nyheter, 20.4.2015 (ruots.)


|  |  |  |  |
| --- | --- | --- | --- |
| HBL:n logo | Edeltäjä:**Jens Berg** | **Hufvudstadsbladetin päätoimittaja**2015–2016 | Seuraaja:**Susanna Landon** |
*Tämä artikkeli käsittelee englantilaista sopraanoa. Catherine Bott on myös uusiseelantilainen jalkapalloilija.*
**Catherine Bott** (s. 11. syyskuuta 1952 Leamington Spa, Englanti) on brittiläinen sopraano. Hän aloitti uransa vanhan musiikin tulkitsijana ja onkin saavuttanut maailmanlaajuista tunnustusta barokin ajan vokaalimusiikin tulkitsijana. Häntä kuullaan solistina kymmenillä eri levyillä. Näiden joukossa ovat tulkinnat Johannes-passiosta (Johann Sebastian Bach Stephen Cleoburyn johtaman Choir of King's Collegen kanssa sekä Claudio Monteverdin, John Blowin, Henry Purcellin ja Alessandro Stradellan eräistä teoksista. Decca julkaisi *The World of Catherine Bott* -levyn vuonna 2001.

Tuoreemman musiikin saralla Bott on levyttänyt muun muassa Gabriel Faurén requiemin, Ralph Vaughan Williamsin *Sinfonia Antarctican*, Carl Nielsenin sinfonian nro 3, Michael Torken teoksen *Four Proverbs*, Nikolai Korndorfin *Hymn III:n* ja Michael Nymanin sävellyksen *Noises, Sounds and Sweety Airs*.

Bott loi pääroolin Francis Grierin teoksessa *Five Joyful Mysteries* King's Collegessa, Cambridgessa, ja piti saman säveltäjän laulusarjan *Love without Hope* Yhdysvaltain-ensiesityksen Lincoln Centerissä, New Yorkissa. Bott on esittänyt myös Jonathan Doven teoksia ja ollut solistina Joe Duddellin sävellyksen kantaesityksessä.

Lähteet
-------

1. 1 2 3  Bach-Cantatas.com: Catherine Bott (Soprano)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Suomi (KANTO)
* Belgia
* Yhdysvallat
* Tšekki
* Puola

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
**Nils Matias Weckström** (13. elokuuta 1830 Helsinki – 19. joulukuuta 1863 Helsinki) oli suomalainen arkkitehti.

Weckströmin vanhemmat olivat postiexpeditööri Mathias Weckström ja Alexandra Uschakoff (1811-1936). Helsingin yksityislyseosta ylioppilaaksi kirjoittanut Weckström opiskeli Helsingin yliopistossa oikeustieteitä ja suoritti suuremman kameraalitutkinnnon 1851. Myöhemmin hän opiskeli arkkitehdiksi ja viimeisteli opintojaan Italiassa. Weckstöm suunnitteli rakennuksia ainakin Helsinkiin.  Hän ehti myös toimimaan Turun ja Porin läänin vt. lääninarkkitehtina G. T. Chiewitzin erottua virasta 1860.

Weckström kuoli 33-vuotiaana keuhkotautiin, ja hänet haudattiin Hietaniemen hautausmaalle. Hänen haudallaan on kuvanveistäjä Carl Sjöstrandin tekemä muotokuvamedaljonki.

Lähteet
-------

1. 1 2  Weckström, NIls Matias. *Ylioppilasmatrikkeli 1853–1899*. Helsingin yliopiston verkkojulkaisu. Viitattu 28.5.2022.
2. ↑  Heikonen, Juhana: Suomalaisten arkkitehtiopiskelijoiden Italian-matkat  14.5.2018. Fenestra Finnorum. Viitattu 28.5.2022.
3. ↑  Rancken, A. W.: *Finlands kyrkor II : Letala*, s. 69. Helsingfors: Finska Fornminnesföreningen, 1930.
4. ↑  Renqvist, Alvar: Vanhan miehen vaellus kirkkomaalla.  *Suomen Kuvalehti*, 12.5.1934, nro 20, s. 650. Kansalliskirjasto. Viitattu 28.5.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ylioppilasmatrikkeli 1640–1852

 |

 |
| "Tommy tycker om mej"Carola Häggkvist |
| --- |
| Singlen "Tommy tycker om mej" kansikuva |
| Singlen tiedot |
|  Albumilta | *Steg för steg* |
|  B-puoli | "I Think I Like It" |
|  Julkaistu | 1984 |
|  Formaatti | 7" vinyyli |
|  Tekijä(t) | Lasse HolmIngela Forsman |
|  Tuottaja(t) | Lasse Holm |
|  Tyylilaji | iskelmä |
|  Kesto | 03.53 |
|  Levy-yhtiö | Mariann Grammofon |
| Listasijoitukset |
| Norja 9.Ruotsi 10. |

**Tommy tycker om mej** on ruotsalainen iskelmä vuodelta 1984. Sen kirjoittivat Lasse Holm ja Ingela "Pling" Forsman. Kappaleen esitti alun perin Carola Häggkvist ja se julkaistiin hänen toisella studioalbumillaan *Steg för steg*. Sittemmin kappale on sisällytetty useille Carolan kokoelma-albumeille.

*Tommy tycker om mej* nousi Norjan single-listalla sijalle 9. Ruotsissa se debytoi single-listalla 3. huhtikuuta 1984 sijalla 13 ja ylsi sijalle 10.

"Tommy tycker om mej" versioitiin englanniksi nimellä "Tommy Loves Me". Ruotsalaisyhtye Friends esitti oman versionsa kappaleesta albumillaan *Blickar som tänder* (2000). Kappaleesta tehtiin tuoreeltaan myös suomenkielinen versio, "Tommi on se ainoo", sanoittajanaan Raul Reiman. Suomalaisen version tulkitsi iskelmälaulaja Meiju Suvas ja se julkaistiin hänen studioalbumillaan *Tottakai* (1984).

"Tommy tycker om mej" alkaa noin kymmenen sekuntia kestävällä puheintrolla, jossa äiti ja laulun kertoja-tytär kinastelevat illankuhjeessa. Tytär haluaa lähteä ulos tapaamaan poikaystäväänsä Tommya, mutta äidin mielestä Tommy ei ole lainkaan hyväksi tyttärelle. Tommy on tyttöjen suosiossa, mutta kertoja-tytär on ainoa, jolle Tommy on antanut valokuvansa. Tytär istuu sisällä haaveissaan, kunnes Tommy ilmaantuu lähistölle, vislaa ja pyytää tytärtä ulos kanssaan.

Lähteet
-------

1. 1 2  Carola (3) ‎– Tommy Loves Me *Discogs.com*. © 2018 Discogs®. Viitattu 15.3.2018.
2. 1 2  CAROLA - TOMMY LOVES ME (SONG) *Norwegiancharts.com*. © 2018 Hung Medien. Viitattu 15.3.2018.
3. 1 2  CAROLA - TOMMY LOVES ME (SONG) *Swedishcharts.com*. © 2018 Hung Medien. Viitattu 15.3.2018.
4. ↑  Steg för steg / Carola *Svensk Mediadatabas*. © Kungliga biblioteket. Viitattu 15.3.2018.
5. ↑  Blickar som tänder / Friends *Svensk Mediadatabas*. © Kungliga biblioteket. Viitattu 15.3.2018.
6. ↑  Tommi on se ainoo *Suomen äänitearkiston tietokanta vuosilta 1901 - 1999*.  Arkistoitu 16.3.2018. Viitattu 15.3.2018.
7. ↑  Tommy Tycker Om Mej lyrics *Allthelyrics.com*. AllTheLyrics.com. Viitattu 15.3.2018.
Catherine Bagration, Jean-Baptiste Isabeyn maalaus vuodelta 1820
**Catherine Bagration** ,venäjäksi Екатерина Павловна Багратион, syntyjään **Skavronskaja** (7. joulukuuta 1783 Napoli -21. toukokuuta tai 2. kesäkuuta 1857 Venetsia) oli venäläinen aatelisnainen ja omana aikanaan tunnettu vapaamielisestä elämäntyylistään. Historian lehdille hän on jäänyt Itävallan ulkoministerin ja kanslerin Klemens von Metternichin rakastajattarena.

Catherine Bagrationin isä oli Venäjän suurlähettiläs Napolissa, joten tytär oppi jo nuorena toimimaan diplomatian maailmassa. Kun hän oli 17-vuotias tsaari Paavali I määräsi hänet menemään naimisiin georgialaistaustaisen kenraali Pjotr Bagrationin kanssa. Aviopuolisoilla oli ikäeroa kaksikymmentä vuotta. Puolisoilla ei ollut kovinkaan paljon yhteistä ja Catherine Bagration vietti paljon aikaa Wienissä ja Karlsbadissa. Liitto jäi lapsettomaksi.

Vuonna 1814 Catherine Bagrationista tuli leski. Hän oleskeli Wienissä siellä järjestetyn kuuluisan kongressiin aikana ja aloitti rakkaussuhteen Klemens von Metternichin kanssa. Jo tätä ennen hän oli herättänyt kaupungissa huomiota salongillaan, jossa kävivät "kaikki", aina diplomaateista paikallisiin pankkiireihein. Epäillään, että hän oli suhteen alkaessa Venäjän hovin palveluksessa tehtävänään saada von Metternich myötämieliseksi Venäjän tsaarin pyrkimyksille.Ennen suhteen alkua Bagration oli ehtinyt saada Wienin seurapiireissä nimen "alaston enkeli".  Olivat motiivit suhteen solmimiselle mitkä tahansa, sitä kesti kymmenen kuukautta ja siitä syntyi tytär. 

Tytär sai nimekseen Marie-Clementine Bagration ja von Metternich tunnusti isyytensä. 

Wienin kongressin jälkeen ruhtinatar muutti Pariisiin, missä eli ylellistä elämää pitäen myös salonkia, missä kuuluisuudet vierailivat. Hänen elämästään tiedetään paljon, sillä Ranskan hallituksen agentit varjostivat häntä. Salongissa vierailivat Stendhal, Benjamin Constant ja Balzac monien muiden julkisuuden henkilöiden ohella. Myös Victor Hugo mainitsee sen teoksessaan "Kurjat".

Vuonna 1830 brittiläinen kenraali ja diplomaatti Sir John Hobart Caradoc solmi avioliiton Catherinen Bagrationin kanssa, joka oli miestään 15 vuotta vanhempi. Lapsettomaksi jäänyt liitto päättyi avioeroon. Catherine Bagration oli perinyt suuren jalokivikokoelman, jota myymällä hän rahoitti vanhana elämänsä. Hän kuoli ollessaan matkalla Venetsiassa.

Lähteet
-------

1. 1 2
2. ↑   Montefiore S.S. Romanovit 1613-1918, 2016, s. 409-410
3. ↑
4. ↑

Lisää aiheesta
--------------

* 

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
Sisäkorva
**Sisäkorva** (*auris interna*) on ohimoluun sisällä oleva korvan osa, joka on nesteen täyttämä. Muut korvan osat ovat välikorva ja ulkokorva, johon luetaan kuuluvaksi korvalehti ja korvakäytävä. Sisäkorvassa sijaitsevat kuulo- ja tasapainoreseptorit. Kuuloreseptorit ovat  simpukassa simpukkatiehyessä ja ne reagoivat sisäkorvaan tuleviin painevärähtelyihin. Ulkokorvasta tuleva ääni kulkee välikorvaan tärykalvon kautta, jonka värähtely siirtyy kuuloluuketjun värähtelyiksi. Kuuloluuketjun ensimmäinen osa, vasaraluu, siirtää värähtelyt ensin alasimen kautta jalustimeen. Jalustin on kiinnittyneenä eteisikkunaan, jonka värähtely aiheuttaa sisäkorvan nesteiden värähtelyä. Nesteiden värähtely aiheuttaa tyvikalvon liikkeen, jonka päällä sijaitsevat kuuloreseptorisolut. Tyvikalvon liikkuessa kuuloreseptorit osuvat yläpuolellaan olevaan katekalvoon ja tämä kosketus saa aikaan kuuloreseptoriin liittyneissä hermosyissä hermoimpulsseja. Nämä hermoimpulssit saavat aivoihin saapuessaan aikaan kuuloaistimuksen.

Kaikkein pienin luu ihmiskehossa on sisäkorvassa.

Tasapainoreseptorit
-------------------

Tasapainoreseptoreihin kuuluvat sekä liike- että asentoreseptorit. Liikereseptorit sijaitsevat sisäkorvan kaarikäytävissä ja ne reagoivat pään kiihtyvään ympyräliikkeeseen. Asentoreseptorit puolestaan reagoivat suoraviivaiseen kiihtyvään liikkeeseen. Asentoreseptorit sijaitsevat sisäkorvan soikeassa ja pyöreässä rakkulassa. Niiden avulla ihminen tiedostaa pään asennon. Tasapainoreseptoreista lähtevät hermosyyt muodostavat tasapainohermon ja kuuloreseptoreista lähtevät hermosyyt kuulohermon. Sisäkorvan ulkopuolella nämä hermot yhtyvät ja muodostavat kahdeksannen aivohermon eli kuulo-tasapainohermon.

Katso myös
----------

* Kuuloaisti
* Otoakustinen emissio
* Yläkaarikäytävän luupuutos

Lähteet
-------

1. 1 2 3 4 5 6 7 8 9
2. ↑  Mieleni minun tekevi, Yrjö Karilas, s. 461.

Kirjallisuutta
--------------

* Karjalainen, Matti: *Kommunikaatioakustiikka*. Espoo: TKK, Akustiikan ja äänenkäsittelytekniikan laboratorio, 1999. ISBN 951-22-4412-8.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sisäkorva**.
* Solunetti: Sisäkorva eli auris interna